Ran de Loveland

In li folklore del state de Ohio in li Unit States, li **ran de Loveland** (conosset anc quam li **ran-mann de Loveland** o li **lacerte de Loveland**) es un ran homoid legendari descrit quam circa 1.2 metres (4 pedes) alt, supositmen videt in Loveland, Ohio. In 1972, li legende del ran de Loveland atraet renovat atention quande un policist de Loveland raportat a un colega que il hat videt un animale quel egalat li descritiones del ran-mann. Pos un raportat observation in 2016, li duesim policist telefonat un station de novas por raportar que il hat fusilat e mortat li sam creatura quelc semanes pos li incidente de 1972 e hat identificat it quam un grand iguana quel mancat su caude.

Edgar Slotkin, un professor de folklore del Universitá de Cincinnati, comparat li ran de Loveland a Paul Bunyan e dit que racontas pri it ha esset transmisset durant "pluri decennies" e que raportes de observationes sembla ocurrer in cicles previsibil.

## Legendes
Secun diversi legendes, li creatura esset observat por li unesim vez per un comerciante o un viageant venditor conductent along un ínnominat strade tard in li nocte in 1955, con alcun versions del raconta specificant li mensu de may. In un raconta, li conductor se conductet ex li vicinage Branch Hill quande il remarcat tri figuras stant sur lor gambes posteriori along li látere del strade, chascun 0.9 a 1.2 metres (3 a 4 pedes) alt, con pelle cutosi e visages quam ranes. In altri versiones del raconta, li creaturas esset remarcat sub o sur un ponte mal iluminat, e un tenet un vergette súper su cap quel lansat un spruzza de scintilles.

## Raportes policial de Loveland
Li 3-im de marte 1972, ye 1:00 am., policist de Loveland Ray Shockey conductet sur Riverside Drive proxim al botte-fabrica de Totes e li Little Miami River quande un ínidentificat animale curret trans li strade avan su vehicul. Li animale esset completmen iluminat in li frontal lúmines de su vehicul, e il descrit it quam 0.9 a 1.2 metres (3 a 4 pedes) long e circa 25 a 35 kilogrammes (50 a 75 pundes), con pelle cutosi. Il descrit vident li animale "ahoccat quam un ran" ante que it momentarimen levat se sur du pedes por climbar súper li barriere apu li strade e descender al fluvie. 

Du semanes pos li incidente, un duesim policist de Loveland, Mark Matthews, raportat vident un ínidentificat animale ahoccat along li strade in li sam vicinitá quam li observation fat per Shockey. Matthews fusilat li animale, recuperat li carcasse, e colocat it in su bagagiere por monstrar a oficero Shockey. Secun Matthews, it esset "un grand iguana circa 3 o 3.5 pedes [0.9 o 1.1 metres] long", e il ne ínmediatmen reconosset it pro que it mancat su caude. Matthews speculat que li iguana ha esset li animale domestic de alquí quel "o escapat o esset liberat quande it crescet tro grand". Secun Matthews, Shockey esset monstrat li mort iguana e confirmat que it esset li animale quel il hat videt du semanes antey. Matthews racontat li incidente a un autor de un libre pri urban legendes, ma di que li autor "omisset li parte quel confirmat que li creatura esset un iguana vice un Ran-mann". Matthews anc racontat li raconta del ran-mann in 2016 denov sur WCPO-TV.

## In fiction
*The Man From Primrose Lane*, un roman de scientic fiction/misterie de James Renner, presenta un version del ran de Loveland.

In may 2014, li legende del ran de Loveland esset adaptat in un musical titulat *Hot Damn! It's the Loveland Frog!*. Li musical debutat in li Academie de Arte de Cincinnati durant li Festa de Frange de Cincinnati de 2014.

## Comemorationes
In 2023, li ran de Loveland devenit li mascote del cité. Li ran, vestit quam un "ran-prince", debutat in li duesim annual celebration de Hearts Afire Weekend del cité e apari in altri evenimentes del cité.